Togdriften er mandag eftermiddag indstillet på en strækning af kystbanen. Årsagen er, at en mistænkelig pakke på et tog på Rungsted Kyst Station skal undersøges nærmere, oplyser politiet.

Pakken skal undersøges af forsvarets sprængstofeksperter, lyder det fra Nordsjællands Politi.

Samtlige passagerer i toget med pakken blev evakueret. Politiet fik meldingen om pakken ved 13-tiden.



DSB oplyser mandag eftermiddag, at man har bestilt togbusser, idet der ikke kører tog mellem Skodsborg og Helsingør.

/ritzau/